**18.01.2023. Eiropas Komisijas pārstāvji informēti par Latvijas paveikto 2022. gadā**

2023. gada 18. janvārī Eiropas Komisijas (EK) Nodarbinātības, sociālo lietu un iekļaušanas ģenerāldirektorāta pārstāvji aicināja Labklājības ministriju un Sabiedrības integrācijas fondu informēt par Eiropas Atbalsta fonda vistrūcīgākajām personām (turpmāk – Fonds) ieviešanas progresu 2022. gadā.

Organizētajā sanāksmē piedalījās pārstāvji no Latvijas Pašvaldību savienības, biedrības „EAPN-Latvia”, biedrības “Baltā māja”, biedrības "Latvijas Sarkanais Krusts", kā arī Sabiedrības integrācijas fonda, Labklājības ministrijas un Finanšu ministrijas eksperti.

Labklājības ministrija un Sabiedrības integrācijas fonds informēja EK par aktualitātēm nabadzības un materiālās nenodrošinātības mazināšanas jomā, Fonda īstenošanā sasniegtajiem rezultātiem, 2022. gada izaicinājumiem saistībā ar Krievijas kara Ukrainā izraisītās migrācijas krīzes ietekmi uz darbības programmas īstenošanu un rastiem risinājumiem, likumdošanas izmaiņām, Fonda mērķa grupu u.c.

Vienlaikus Labklājības ministrija sniedza ieskatu par veiktajiem sagatavošanās darbiem nākamajam plānošanas periodam 2021.-2027. gadā saistībā ar pārtikas atbalsta un pamata materiālās palīdzības sniegšanu zemu ienākumu mājsaimniecībām.

Fonda īstenošanā iesaistītās partnerorganizācijas apvienības dalībnieks – biedrība "Baltā māja" dalījās pieredzē Fonda atbalsta īstenošanā.

Sanāksmes laikā EK pārstāvji atzinīgi novērtēja Fonda darbības programmas īstenošanas progresu, uzsverot Fonda atbalsta sniegšanas nepārtrauktību Latvijas vistrūcīgākajiem iedzīvotājiem un Ukrainas civiliedzīvotājiem.